Tuulettimien tai erillisjäähdyttimien käyttö potilaita hoitavissa yksiköissä

Tuulettimet

Tuulettimien käyttöön liittyy riski infektioiden leviämisestä, tuuletin saattaa levittää infektiopartikkeleita ympäristöön. On myös muistettava, että kovin kuumassa sisäilmassa tuuletin saattaa lisätä kehon lämpökuormaa ja lisätä nestehukan riskiä, koska se haihduttaa iholta nestettä.

Tuulettimia **ei saa käyttää**:

* immunosuppressiopotilaita hoitavissa yksiköissä (hematologiset, onkologiset ja elinsiirtoyksiköt)
* teho- ja tehovalvontaosastoilla
* leikkausosastoilla
* koronapotilaiden huoneissa
* huoneissa, joissa potilaan sairauden tai mikrobin vuoksi on alipaine- tai ylipaine
* hilseihoisen MRSA-potilaan ja karstasyyhypotilaan huoneessa

Myös muiden potilaiden kohdalla pitää arvioida yksilöllisesti mahdolliset riskitekijät ja hyöty.

Jos huoneen viilentämiseen ei ole muuta keinoa ja tuuletinta joudutaan käyttämään,

* **tuuletin puhdistetaan ennen käyttöönottoa**
* huonetila on siivottu (pölytön)
* huolehditaan sekä tuulettimen, että huoneen päivittäisestä puhdistamisesta
* tuulettimet tulee sulkea vähintään 30 min ennen kuin potilaan haavasidokset aukaistaan ja tuulettimet tulee olla kiinni haavanhoidon ajan.

Erillisjäähdyttimet

Laitetta käyttävä yksikkö vastaa sen asianmukaisesta puhdistamisesta ja käytöstä. Ennen laitteen käyttöönottoa tulee sopia, kenen vastuulla on laitteen puhdistaminen ja huolto. Jäähdyttimen kondenssivesiallas tyhjennetään ja puhdistetaan vähintään kerran kuukaudessa (kts. valmistajan ohje). Laite ja huone puhdistetaan päivittäin. Kun laitteen käytölle ei ole tarvetta, se puhdistetaan ja poistetaan käytöstä. Laitetta ei tule säilyttää potilashuoneissa.

Erillisjäähdyttimiä ei saa käyttää koronavirusta COVID-19 sairastavia potilaita hoitavissa huoneissa.

*Menettelyohje |* HUS *|* Infektiosairauksien klinikka *| Laatijat:* Jonna Hyttinen, Taija Virta-Koskela *| Hyväksyjä:* Katariina Kainulainen *|16.6.2023*